Man tydens rooftog by restaurant doodgeskietArgieffoto ŉ Man is Saterdag tydens ŉ gewapende rooftog by ŉ restaurant in Bryanston, Johannesburg, doodgeskiet. Lt.kol. Lungelo Dlamini, woordvoerder van die polisie, het gesê twee verdagtes het probeer om die restaurant in Hobartweg te beroof. Een van die verdagtes het ŉ vuurwapen by hom gehad, terwyl die ander ŉ mes gehad het. “Twee personeellede is deur die verdagtes aangehou, maar niks is by die restaurant geroof nie. ŉ Personeellid is deur die verdagtes geskiet, terwyl ŉ vrou met ŉ mes gesteek is,” het Dlamini gesê. Chitra Bodasing-Harduth, woordvoerder van ER24, het gesê met paramedici se aankoms op die toneel het die werknemer wat geskiet is, buite die restaurant gelê. Paramedici het die man probeer bybring, maar hy het op die toneel gesterf. “Die vrou het ligte beserings opgedoen nadat sy met ŉ mes gesteek is en is na ŉ hospitaal geneem,” het Bodasing-Harduth gesê. Volgens Dlamini is een van die verdagtes deur die polisie vasgetrek en ŉ vuurwapen tydens die inhegtenisneming in sy besit gevind. “Die verdagte sal teregstaan op aanklagte van moord, poging tot moord en die onwettige besit van ŉ vuurwapen,” het hy gesê. “Die tweede verdagte is steeds op vrye voet.”